นายกรัฐมนตรี ยืนยัน ไทยมีแผนรับมือไวรัสโคโรนา ป้องกันการแพร่ระบาดแล้ว เตรียมออกแถลงการณ์ชี้แจงสถานการณ์
นายกรัฐมนตรี ยืนยัน ไทยมีแผนรับมือไวรัสโคโรนา ป้องกันการแพร่ระบาดแล้ว เตรียมออกแถลงการณ์ชี้แจงสถานการณ์ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยืนยันความพร้อมในการส่งเครื่องบินของกองทัพอากาศไปรับคนไทยกลับจากเมืองอู่ฮั่น ประเทศจีน หลังมีการแพร่ระบาดของไวรัสโคโรนาสายพันธุ์ใหม่ 2019 แต่เนื่องจากการจะนำเครื่องบินลงในประเทศจีนนั้นต้องขออนุญาตทางการจีนก่อน แต่ทั้งนี้ทางการจีนได้ยืนยันว่ายังสามารถควบคุมการแพร่ระบาดของโคโรนาได้อยู่ ขณะที่ทางการไทยก็มีการเตรียมแผนไว้ โดยให้มีการขึ้นบัญชีคนไทยในจีนไว้ว่ามีความประสงค์อยากกลับเมืองไทย ทางรัฐบาลก็จะมีการอนุมัติ ขออนุญาตเครื่องบินไปรับคนไทย รวมถึงมีการเตรียมคณะแพทย์ไว้เป็นที่เรียบร้อยแล้ว พร้อมย้ำว่ารัฐบาลให้ความสำคัญกับกรณีนี้เป็นพิเศษ โดยเตรียมที่จะออกแถลงการณ์ชี้แจงสถานการณ์เกี่ยวกับเรื่องนี้ พร้อมขออย่านำอีกหลายประเด็นมาผูกโยงกัน จนสร้างความเสียหาย เพราะจะทำให้ผู้ปฏิบัติหน้าที่เสียกำลังใจนายกรัฐมนตรี ย้ำว่าแผนรับมือกับไวรัสโคโรนา ได้เตรียมพร้อมมาหลายวันแล้ว ซึ่งตนเองได้มีการสั่งการไว้นานนับเดือน โดยเฉพาะการเตรียมความพร้อมของเครื่องบิน รวมถึงกระทรวงต่างๆ ที่เกี่ยวข้อง ยืนยันรัฐบาลไม่เคยหยุดทำงานแต่เห็นว่าบางเรื่องอาจไม่มีความจำเป็นที่จะต้องมาชี้แจงตลอดเวลา